Վերեւ նշուած աշխարհի իր առանցքէն ազատուելու հետեւանքը ո՞վ է որ ամենածանր կը տանի։ Շատերս ինքնաբերաբար պիտի յիշենք աշխարհի դժբախտ ժողովուրդները։ Սովահար ափրիկեցիները, պատերազմի մէջ ծնած, պատերազմի մէջ մեծցած եւ եթէ նախախնամութիւնը արտօնէ պատերազմի մէջ մահացած պաղեստինցիները, արհամարուած, անտեսուած, անիրաւուած քիւրտերը, Աշխարհի մեծագոյն հարստութեան՝ քարիւղի վրայ նստելով հանդերձ աղքատութեան ճիրաններուն տակ տուայլող արաբները, նարքօպարոններու գերի դարձած Հարաւային Ամերիկացիները, ազգային եւ հաւաքական բոլոր յուսադրութիւնները կորսնցուցած, հիասթափուած հայերը։ Հայերը՝ որ հարիւրամեայ պարտութիւն մը կը կրեն անարդարութեան դէմ պայքարի մէջ։ Այս ցանկն ալ կարելի է երկարել մինչեւ «Գրաւէ՛ Ուոլ Սթրիթը» ցոյցերուն «մենք 99% ենք» կարգախօսը։